Publication: Magyar Közlöny
Issue: MK-2001-138 (Year: 2001, Number: 138)
Era: 1990-2004
Section: „A jogalkotásról szóló 1987. évi XI. törvény (a továbbiakban: Jat.) 61. § (2) bekezdése szerint: „E törvény nem
Paragraph Index: 226

„A jogalkotásról szóló 1987. évi XI. törvény (a továbbiakban: Jat.) 61. § (2) bekezdése szerint: „E törvény nem érinti a hatálybalépés előtt alkotott jogszabály, határozat, utasítás, szabvány, ármegállapítás és jogi iránymutatás hatályát.” A szakaszhoz fűzött indokolás a törvényalkotói szándékot a következőképpen fogalmazza meg. „E rendelkezés célja az, hogy a törvény alkalmazása ne okozzon zavart a jogéletben. A törvény rendelkezéseit a hatálybalépése előtt kibocsátott jogszabályok, határozatok, utasítások, jogi iránymutatások vonatkozásában folyamatosan, azok felülvizsgálata során kell átvinni a gyakorlatba.” Az Alkotmánybíróság álláspontja szerint a Jat. szabálya nem sérti az Alkotmány egyetlen rendelkezését sem. Ellenkezőleg, összhangban áll az Alkotmánynak a Magyar Köztársaság jogállamiságát deklaráló 2. § (1) bekezdésével. A jogállamiság egyik fontos tartalmi eleme a jogbiztonság, amelynek megőrzését célozza a Jat. rendelkezése.

Source: https://magyarkozlony.hu/hivatalos-lapok/651d43298884cf92f5de0a1465c65b721e14867b/dokumentumok/91bf087c5ba4217b7594e71091e4989fcf8d89a1/letoltes